
Την Τρίτη 15 Νοεμβρίου 2022, με τη στήριξη του Υφυπουργείου Πολιτισμού της Κύπρου, πραγματοποιήθηκε, με επιτυχία, στο Σπίτι της Κύπρου στη Αθήνα, η μουσική παράσταση «Νανουρίσματα του κόσμου», μια παραγωγή του στιχουργού Σταύρου Σταύρου.
Τα «Νανουρίσματα», συνεχίζοντας το ταξίδι τους στην Αθήνα, παρουσιάστηκαν για πρώτη φορά, με μεγάλη επιτυχία, τον Νοέμβριο του 2021, στο Δημοτικό Θέατρο, στο πλαίσιο του Διεθνούς Φεστιβάλ Λευκωσίας. Στην συνέχεια ταξίδεψαν, τον περασμένο Μάρτιο, στο Λονδίνο, μετά από πρόσκληση της Κυπριακής Πρεσβείας. 

Είναι μια παράσταση με παραδοσιακά νανουρίσματα από την Κύπρο μέχρι την Ιαπωνία, διασκευασμένα στα ελληνικά από τον στιχουργό Σταύρο Σταύρου με τη σκηνοθετική επιμέλεια της Ελένης Αναστασίου.

Η Σαββίνα Γεωργίου, η Κατερίνα Παράσχου και ο μουσικός Άγγελος Χεϊπέλογλου, ο οποίος έκανε και τις ενορχηστρώσεις των νανουρισμάτων, μετέφεραν τους ακροατές μελωδικά στα ηλιόλουστα μονοπάτια της παιδικής ηλικίας. Μια παράσταση αλλιώτικη, στην οποία η μουσική συνάντησε τον λόγο, και οι συνεντεύξεις απλών ανθρώπων δέθηκαν αρμονικά με το video art. Ταξίδεψαν το κοινό στις γειτονιές του κόσμου, από την Ιαπωνία στην Αρμενία, από τη Ρωσία στην Ευρώπη μέχρι τη Μεσόγειο και την Κύπρο, μέσα από την αθωότητα και τη νοσταλγία που κουβαλάει το πιο τρυφερό κομμάτι της μουσικής παράδοσης του κάθε τόπου.

Οργάνωση Παραγωγής: Άννα Κούμα | Οπτική Επικοινωνία: Κατερίνα Τσεβά | Εικόνα artwork: Πέρσα Ζαχαριά.
Η εκδήλωση ολοκληρώθηκε με τον στιχουργό Σταύρο Σταύρου ο οποίος ευχαρίστησε όλους όσοι συνετέλεσαν στην πραγματοποίηση της εκδήλωσης ενώ οι θεατές οι οποίοι παρακολούθησαν με αμείωτο ενδιαφέρον καθ’ όλη την διάρκεια της παράστασης, επιβράβευσαν τους συντελεστές με παρατεταμένο χειροκρότημα. 

Σύνδεσμος παρακολούθησης της εκδήλωσης: https://diavlos.grnet.gr/room/1607?eventid=13067
Περισσότερες πληροφορίες για τα Νανουρίσματα του Κόσμου μπορείτε να βρείτε στο fb: https://www.facebook.com/nanourismatatoukosmou.Μπορείτε να παρακολουθήσετε τα video clips όλων των νανουρισμάτων της συλλογής στον ακόλουθο σύνδεσμο: https://www.youtube.com/channel/UC4WX92JPn9fRB8af6LEjKHg

